**Informatīvais** **ziņojums par 2018.gada 2.oktobra Ministru kabineta sēdes protokola (Nr.45, 44.§) 2.un 3.punkta izpildi**

2016.gada 3.maijā tika pieņemts Ministru kabineta rīkojums Nr. 275 „Par Valdības rīcības plānu Deklarācijas par Māra Kučinska vadītā Ministru kabineta iecerēto darbību īstenošanai” (turpmāk – Valdības rīcības plāns), kura 39.punkts paredz uzdevumu Ekonomikas ministrijai rast publiskā atbalsta instrumentus īres dzīvojamā fonda attīstībai, lai sekmētu uzņēmējdarbības attīstību reģionu centros, nodrošinot uzņēmumus ar augstvērtīgiem speciālistiem un darbaspēku.

Ievērojot iepriekš minēto, 2018.gada 2.oktobra Ministru kabineta sēdē (Nr.45, 44.§) tika izskatīts Ekonomikas ministrijas sagatavotais informatīvais ziņojums „Par atbalstu īres mājokļu būvniecībai reģionos". Līdz ar protokollēmuma 2.punktu Ekonomikas ministrijai sadarbībā ar iesaistītajām institūcijām tika uzdots līdz 2018.gada 16. oktobrim, atbilstoši informatīvajā ziņojumā aprakstītajam atbalsta modelim, sagatavot atbilstošu Ministru kabineta noteikumu projektu.

Vienlaikus protokollēmuma 3.punkts uzdod Ekonomikas ministrijai sagatavot plānotā pasākuma aprakstu un iesniegt Finanšu ministrijai iesniegšanai Eiropas Komisijas Konkurences ģenerāldirektorātam saskaņošanai no valsts atbalsta viedokļa, vienlaikus gatavojot Ministru kabineta noteikumu projektu, tajā ietvert nosacījumu, ka tas stājas spēkā pēc saskaņojuma saņemšanas no Eiropas Komisijas par atbilstību komercdarbības atbalsta kontroles regulējumam.

Nodrošinot minēto uzdevumu izpildi, sadarbībā ar iesaistītajām institūcijām tika secināts, ka neviens normatīvais akts nesatur tiešu deleģējumu Ministru kabinetam noteikt nosacījumus valsts aizdevumu piešķiršanai pašvaldību kapitālsabiedrībām dzīvojamo īres māju būvniecībai, atjaunošanai, pārbūvei vai jaunuzceltu, atjaunotu vai pārbūvētu dzīvojamo īres māju iegādei.

Vienlaikus, kā to ir norādījušas iesaistītās institūcijas, tostarp Tieslietu ministrija, valsts un pašvaldību atbalstu dzīvojamās telpas jautājumu risināšanai regulē likums „Par palīdzību dzīvokļa jautājumu risināšanā”. Attiecīgi, ievērojot publisko tiesību principu (atļauts tikai tas, ko paredz likums), valsts un pašvaldība var rīkoties vienīgi atbilstoši šim likumam un šajā likumā paredzētajos gadījumos un veidos, ja vien citā likumā nav paredzēts kāds izņēmums vai konkrēts deleģējums. Jauna valsts atbalsta veida ieviešana būtu nosakāma likumā „Par palīdzību dzīvokļa jautājumu risināšanā”, taču no pašreizējā regulējuma neizriet Ministru kabineta tiesības lemt par atbalsta dzīvojamo īres māju būvniecībai, atjaunošanai, pārbūvei vai jaunuzceltu, atjaunotu vai pārbūvētu dzīvojamo īres māju iegādei sniegšanas veidu, kārtību, nosacījumus, grupas, kurām sniedzams atbalsts, kā arī piemērojamo komercdarbības atbalsta regulējumu nosaka Ministru kabinets.”. No likuma „Par palīdzību dzīvokļa jautājumu risināšanā” 28. panta otrās daļas izriet, ka valsts var sniegt atbalstu mērķdotāciju piešķiršanas veidā, nevis izsniedzot aizdevumus pašvaldību kapitālsabiedrībām. Minētā rezultātā secināms, ka tiesiskais pamats jauna valsts atbalsta ieviešanai mājokļa jautājumu risināšanā ir nosakāms likumā „Par palīdzību dzīvokļa jautājumu risināšanā”, tālāk jau paredzot pilnvarojumu Ministru kabinetam lemt par nosacījumiem un kārtību.

Pamatojoties uz iepriekš minēto, sadarbībā ar iesaistītajām institūcijām ir panākta vienošanās nepieciešamos grozījumus likuma “Par palīdzību dzīvokļa jautājumu risināšanā” virzīt budžeta likumprojektu paketē kopā ar likumprojektu “Par valsts budžetu 2019.gadam” un likumprojektu “Par vidēja termiņa budžeta ietvaru 2019., 2020. un 2021.gadam”, vienlaikus nodrošinot saskaņojuma saņemšanu no Eiropas Komisijas par atbilstību komercdarbības atbalsta kontroles regulējumam. Attiecīgi pēc likumprojekta spēkā stāšanās un saskaņojuma saņemšanas no Eiropas Komisijas ir iespējams iesniegt izskatīšanai Ministru kabineta sēdē ministru kabineta noteikumu projektu “Noteikumi par aizdevumiem dzīvojamo īres māju būvniecībai, atjaunošanai, pārbūvei vai jaunuzceltu, atjaunotu vai pārbūvētu dzīvojamo īres māju iegādei”.

Ministru prezidenta biedrs,

ekonomikas ministrs A.Ašeradens

Vīza:

Ekonomikas ministrijas valsts sekretārs Ē.Eglītis

Vītola, 67013041

Dace.Vitola@em.gov.lv